Det kraftige blæsevejr var tirsdag aften skyld i, at en brand i et hus i Agger udviklede sig noget hurtigere end normalt. Klokken 21.50 blev brandvæsenet kaldt ud til huset, men på grund af blæsten stod huset ikke til at redde. - Dels på grund af vinden eskalerer det ret hurtigt. I løbet af en time, er der kun murstene tilbage, og så er det kun det indvendige, der brænder, fortæller Indsatsleder Henrik Gade Jespersen fra Nordjyllands Beredskab. Huset er brændt helt ned. - Der er ingen ting tilbage ud over mursten, fortæller Indsatslederen. Det blæste så kraftigt at brandfolkene i første omgang koncentrerede sig om at beskytte nabohuset, fordi der blæste røg og gløder over mod naboen. Husets beboer nåede ud i tide, men blev indlagt på sygehuset til observation for røgforgiftning. Branden er muligvis opstået i et ældre TV, der stod tændt mens beboeren var faldet i søvn.

Referat:
På grund af den kraftige blæst udbrændte et hus i Agger på kort tid. Også nabohuset var i fare på grund af vinden.